Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 59. Statuta Školski odbor Ugostiteljsko-turističke,Osijek, na 22. sjednici održanoj 20. ožujka 2019.godine donio je

P R A V I L N I K

O NAČINU I POSTUPKU ZAPOŠLJAVANJA

U UGOSTITELJSKO-TURISTIČKOJ ŠKOLI,OSIJEK

1. OPĆE ODREDBE

Članak 1.

(1)Ovim se Pravilnikom o načinu i postupku zapošljavanja (u daljnjem tekstu: Pravilnik) u Ugostiteljsko-turističkoj školi,Osijek (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Ured državne uprave, imenovanje povjerenstva za vrednovanje kandidata i djelokrug rada povjerenstva.

Članak 2.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. POSTUPAK PROVEDBE NATJEČAJA I VREDNOVANJA KANDITATA

Članak 3.

(1)Radni odnos u Školi zasniva se ugovorom o radu na temelju natječaja uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

(2)Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

Članak 4.

(1)Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici i oglasnoj ploči Škole.

(2)Rok za primanje prijava kandidata na natječaj ne može biti kraći od osam dana od dana objave natječaja.

(3)Natječaj za zapošljavanje sadrži:

* naziv i sjedište Škole
* naziv radnog mjesta za koje se raspisuje natječaj
* tjedno radno vrijeme i vrijeme na koje se sklapa ugovor o radu
* opće i posebne uvjete za radno mjesto, odnosno naznaku zakonskih propisa kojima su utvrđeni uvjeti
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj i u kakvom obliku: izvornik, preslika ili ovjerena preslika
* naznaka da se provodi prethodno vrednovanje kandidata
* naputak kandidatima koji se pozivaju na pravo prednosti pri zapošljavanju prema posebnim propisima u skladu s tim propisima
* naznaku da će se kandidatom smatrati samo osoba koja podnese pravodobnu i potpunu prijavu te ispunjava formalne uvjete iz natječaja
* naznaku probnog rada (ako se ugovara)
* naznaku da se prijave prilažu u neovjerenoj preslici
* rok za podnošenje prijava
* naznaku web-stranice Škole na kojoj će se objaviti područje provjere, pravni i drugi izvori za pripremu kandidata te vrijeme i mjesto održavanja prethodne provjere
* naznaku o načinu dostavljanja prijave
* naznaku u kojem roku i na koji način se obavještavaju kandidati o rezultatima natječaja

Članak 5.

(1)Uz prijavu se prilaže životopis i dokazi o ispunjavanju formalnih uvjeta iz javnog natječaja.

(2)Potpunom prijavom smatra se prijava koja sadrži sve podatke i priloge navedene u javnom natječaju.

(3)Prijava na javni natječaj mora biti vlastoručno potpisana.

Članak 6.

(1)Nakon proteka roka određenog za dostavu prijava na natječaj, provest će se ovisno o potrebama radnog mjesta jedan ili više navedenih postupaka neovisno o njihovom redoslijedu:

* pisana provjera znanja – testiranje
* razgovor s kandidatima – intervju
* psihološko testiranje
* provjera praktičnog znanja, sposobnosti i vještina

(2)Ravnatelj odlučuje o tome koji će se postupak/ci vrednovanja kandidata provesti ovisno o potrebama radnog mjesta.

Članak 7.

(1)Povjerenstvo od tri člana koje sudjeluje u vrednovanju kandidata prijavljenih na natječaj i kandidata koje je u Školu uputio Ured državne uprave (u daljnjem tekstu: Povjerenstvo), imenuje odlukom ravnatelj Škole.

(2)Kada se natječaj provodi za više radnih mjesta, može se imenovati više povjerenstava.

(3)Povjerenstvo imenuje ravnatelj iz reda radnika Škole uzimajući u obzir stručnost članova u donošenju kvalitetne procjene kandidata za određeno radno mjesto.

(4)Za člana povjerenstva može biti imenovana i osoba koja nije radnik Škole ukoliko ravnatelj procijeni da među radnicima Škole ne postoji osoba koja može na stručan način procijeniti i vrednovati kandidata.

(5)Povjerenstvo vodi zapisnik o svom radu. Zapisničara iz reda članova povjerenstva određuje predsjednik povjerenstva.

Članak 8.

(1)Povjerenstvo obavlja sljedeće poslove

* utvrđuje koje su prijave na natječaj pravodobne i potpune
* utvrđuje listu kandidata prijavljenih na natječaj odnosno kandidata koje je u Školu uputio Ured državne uprave koji ispunjavaju formalne uvjete iz natječaja, a čije su prijave pravodobne i potpune
* utvrđuje i objavljuje na mrežnoj stranici Škole sadržaj vrednovanja kandidata (područja provjere, pravne i druge izvore za pripremu kandidata za testiranje)
* objavljuje na mrežnoj stranici Škole, najmanje tri dana prije, vrijeme i mjesto provođenja vrednovanja
* provodi jedan ili više postupaka iz članka 6. ovog Pravilnika
* utvrđuje rang-listu kandidata na temelju rezultata provedenog vrednovanja i objavljuje rezultate na mrežnoj stranici Škole
* dostavlja ravnatelju Škole izvješće o provedenom postupku, koje potpisuje svaki član povjerenstva, na daljnje postupanje

(2)Ako na natječaj za određeno radno mjesto nema prijavljenih kandidata koji su stručni, odnosno ispunjavaju uvjete radnog mjesta pristupit će se procjeni i vrednovanju nestručnih kandidata.

Članak 9.

(1) Osoba koja nije podnijela pravodobnu i potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja.

(2)Osobi iz stavka 1. ovog članka dostavlja se obavijest o razlogu zbog kojeg se ne smatra kandidatom.

Članak 10.

Pisana provjera znanja – testiranje obuhvaća provjeru znanja potrebnog za obavljanje poslova radnog mjesta za koje je raspisan natječaj.

Članak 11.

(1)Razgovor s kandidatom – intervju provodi se na način da kandidat odgovara na postavljena pitanja, simulacije rješavanja slučajeva radnog mjesta ili na drugi prikladan način.

(2)Prilikom razgovora s kandidatom – intervjua, članovi povjerenstva procjenjuju profesionalne ciljeve i interese, motivaciju za rad te osobne karakteristike kandidata u svezi radnog mjesta.

Članak 12.

Neposredna provjera znanja, sposobnosti i vještina sastoji se od praktične provjere znanja, sposobnosti i vještina kandidata neposredno na radnom mjestu za koji je raspisan natječaj.

Članak 13.

(1) U postupku provedbe javnog natječaja može se provesti i psihološko testiranje kandidata koji su ocijenjeni kao kandidati koji ulaze u uži izbor za radno mjesto za koje je raspisan natječaj.

(2) Psihološko testiranje provodi se radi procjene sposobnosti kandidata za obavljanje poslova radnog mjesta.

(3) Psihološku procjenu daje psiholog koji ima odgovarajuću dopusnicu sukladno posebnom zakonu.

Članak 14.

(1)Svaki dio provjere znanja iz članaka 10. – 13. ovog Pravilnika vrednuje se s bodovima od 0 do 10.

(2)Ako se provodi i testiranje i intervju, odnosno neki drugi postupak, prvo se provodi testiranje.

(3)Na druge provjere (intervju, provjeru praktičnog znanja, psihološko testiranje) Povjerenstvo poziva najviše pet kandidata koji postignu najveći broj bodova na pisanoj provjeri - testu. Ukoliko 5. i 6. kandidat ostvare jednak broj bodova na testu oba se pozivaju na druge provjere.

(4)Nakon utvrđivanja ukupnog rezultata ostvarenog na vrednovanju Povjerenstvo utvrđuje rang-listu kandidata koju objavljuje na mrežnoj stranici škole.

(5)Ravnatelj će na temelju provedene procjene i vrednovanja kandidata tražiti suglasnost Školskog odbora za zasnivanje radnog odnosa s najbolje rangiranim kandidatom s liste Povjerenstva.

(6)Ako su dva ili više kandidata ostvarili najveći isti broj bodova, ravnatelj će tražiti suglasnost Školskog odbora za zasnivanje radnog odnosa s jednim od tih kandidata.

1. STUPANJE NA SNAGU

Članak 15.

Ovaj pravilnik stupa na snagu osmog dana od dana objavljivanja na oglasnoj ploči Škole. Pravilnik se objavljuje nakon što Ured državne uprave na isti da suglasnost.

KLASA: 034-01-01/

URBROJ: 2158/48-01-2019-1

Osijek, 20. ožujka 2019.

Predsjednica Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ured državne uprave u Osječko-baranjskoj županiji dao je suglasnost za ovaj Pravilnik dana \_\_\_\_\_\_\_\_\_\_2019. Zaključkom KLASA:\_\_\_\_\_\_\_\_\_\_\_\_\_\_\_\_, URBROJ:\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči Škole dana\_\_\_\_\_\_\_\_\_\_2019., a stupio je na snagu dana \_\_\_\_\_\_\_\_\_\_\_2019.

Ravnatelj

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_